חשיארש הראשון

**חְשְיָארְשָׁ הראשון** (בפרסית עתיקה: חְ'שַׁיָארְשָׁא; פירוש מקובל: "מולך על גיבורים" או "גיבור שבמלכים"; מוכר בצורה היוונית של שמו: **קְסֶרְקְסֶס**, Ξέρξης, באותיות לטיניות Xerxes) היה מלך פרס האחמנית בשנים 485–465 לפנה"ס. הוא היה בנו של המלך הקודם, דריוש הראשון, ולאחר שנרצח על ידי אחד מיועציו, עלה לשלטון בנו ארתחששתא הראשון. בזמנו של חשיארש הגיעה הממלכה לשיא גודלה, וכללה את אסיה הקטנה, כל המזרח התיכון, פרס, באקטריה, סוגדיאנה, פארתיה, חלקים מהודו וחלקים מתראקיה.

על פי סברה רווחת, חשיארש מזוהה כמלך אחשוורוש ממגילת אסתר (אחרים סוברים שמדובר בבנו ארתחששתא). אחת הראיות לכך היא כתיבת השם (ולא קריאתו) בסוף מגילת אסתר () בצורה "אחשרש".

## ביוגרפיה
חשיארש היה בנם של דריוש הראשון ושל אטוסה, בתו של כורש הגדול. אף שלא היה בכור בני דריוש, התמנה ליורש העצר, כנראה משום שהיה הראשון שנולד לאחר עלייתו לשלטון של דריוש, או הראשון שנולד מאשתו אטוסה.

פועלו הראשון כמלך היה לדכא מרד שפרץ במצרים, ולהכפיף את מצרים לשלטון נוקשה ומחמיר יותר, בניגוד למדיניות הסובלנית יחסית שהנהיגו קודמיו. מדיניותו הנוקשה התבטאה גם ביחסו לבבל, שפגע במידת עצמאותה. הוא הרס את מקדש אסגילה וניתץ את פסל מרדוך, האל־הפטרון של העיר ששכן במקדש, מה שהוביל למספר התמרדויות שגם הן דוכאו ביד קשה.

האירוע המרכזי בחייו היה יציאתו למלחמה כנגד יוון, שבאה כתגובת-נגד למרד האיוני ולהפסד בקרב מרתון, שאירעו בימי אביו.

ההיערכות למסע המלחמה החלה ב-483 לפנה"ס בגיוס אחד הצבאות הגדולים ביותר שידע העולם עד אז, כשלפי הערכות מודרניות גודלו הגיע לכ-300 אלף איש. גודל הצי היה בין 400 לאלף אוניות. חרף ההכנות הקפדניות, במלחמה נחלו הפרסים מפלה קשה: ביבשה אמנם ניצחו תחילה בקרב תרמופילאי, שנערך בין ה-12 ל-19 בספטמבר 480 לפנה"ס, אך ספגו בו אבדות קשות. בזירה הימית, הפרסים נוצחו על ידי האתונאים בקרב סלמיס; הם ניגפו סופית לאחר תבוסתם המכרעת בקרב פלטאיה ובקרב מיקאלה (479 לפנה"ס).

לאחר מפלתו שב חשיארש לפרס. לפי מקורות יווניים הוא תואר מאז כמתמסר לחיי הוללות ותאווה. עם זאת, מדובר במקורות שנכתבו מנקודת מבט עוינת שביקשה להמעיט מערכו, ולכן נראה שתיאוריהם מוגזמים.

חשיארש מצא את מותו כשארטבנוס , אחד משריו, התנקש בו במיטתו. לאחר מותו עלה לשלטון בנו, ארתחששתא הראשון.

במחוז המדאן נמצאה כתובת גנג'נאמה שנכתבה על ידי חשיארש, ובה מתוארים אילן היוחסין ומעשיו של המלך.

## חשיארש באמנות
*המחזאי היווני אייסכילוס מציג את חשיארש כדמות במחזה "הפרסים", המתאר את תגובת החצר הפרסית לתבוסתו מידי היוונים (המחזה נותן את עיקר הקרדיט לאתונאים) ומסתיים בהגעתו לעיר שושן הבירה.
*חשיארש מופיע גם כדמות הראשית באופרה "סרסה" של המלחין גאורג פרידריך הנדל, אם כי הקשר בין דמותו, כפי שהיא מוצגת באופרה, לדמותו ההיסטורית - הוא קלוש ביותר.
*בסרט "300" מ-2007, בהפקת "האחים וורנר" המלך חשיארש, Xerxes באנגלית, מגולם על ידי השחקן הברזילאי רודריגו סנטורו כענק, קירח, עם נטיות מגלומניות עם עגילים מרובים ואיפור כבד. הסרט שמבוסס על הרומן הגרפי מאת פרנק מילר, מתייחס לקרב תרמופילאי שנערך ב-480 לפנה"ס, בו מלך ספרטה לאונידס, הוביל את צבאו למלחמה כנגד הפרסים המתקדמים.

## גלריה

קובץ:Persepolis (997009158121305171.jpg|תבליט מפרספוליס המציג את דריוש הראשון וחשיארש
קובץ:Jar of Xerxes I 1862.jpg|אגרטל אלבסטר עם שמו של חשיארש בפרסית עתיקה ובמצרית , נמצא במאוזוליאום בהליקרנסוס
קובץ:Xerxes Cuneiform Van.JPG|כתובת תלת־לשונית (פרסית, עילמית ואכדית בבלית) של חשיארש, החקוקה על הר הסמוך לימת ואן
קובץ:Clay tablet. The cuneiform text mentions the murder of Xerxes I (r. 485-465 BCE) by his son and a lunar eclipse (609-447 BCE). From Babylon, Iraq. British Museum.jpg|טקסט כרוניקה בבלי המזכיר את רציחתו של חשיארש, וכן ליקוי ירח
קובץ:Xerxes tomb at Naqsh-e Rostam (4615488322).jpg|קבר מלכותי בנקש-י רוסתם, ככל הנראה קברו של חשיארש הראשון
קובץ:Xerxes all ethnicities.jpg|חיילים מעמים שונים באימפריה הפרסית, תבליט מקברו של חשיארש


## קישורים חיצוניים

* ביוגרפיה באתר שמוקדש להיסטוריה 
* 
* 
* 
* 

## הערות שוליים

קטגוריה:מלכי פרס
קטגוריה:קורבנות רציחות פוליטיות באיראן
קטגוריה:הממלכה האחמנית
קטגוריה:פרעוני השושלת ה-27
קטגוריה:כורש הגדול
קטגוריה:מגילת אסתר
קטגוריה:אישים במגילת אסתר
קטגוריה:אישים בתנ"ך המוזכרים במקורות חיצוניים
קטגוריה:מונרכים שנרצחו
קטגוריה:אישים שחיו במאה ה-5 לפנה"ס
קטגוריה:אישים שחיו במאה ה-6 לפנה"ס